**LEES: HEBREëRS 9:1-14; 23-28**

**DIE DEUR IS OOP EN BLY OOP**

**1. Sleutel én sleutel**

Wat is hierdie wat ek hier in my hand het? (prentjie van ‘n sleutel)

Kan ek ‘n deur hiermee oopsluit? Miskien as ek dit oprol en opvou en in die sleutelgat indruk... Nee dit gaan nie werk nie, né.

Goed, wat is hierdie wat ek nou hier in die lug hou? (sleutel) Kan ek die deur met die slot waarop hierdie sleutel pas daarmee oopsluit? ... Ja, ek kan, want dit is ‘n regte sleutel.

Hierdie is ‘n prentjie van ‘n sleutel. Dit vertel my iets van ‘n sleutel. Ek kan sien hoe lyk die vorm daarvan: dit het ‘n voorkant met sulke tande, dit het ‘n reguit middelste gedeelte, dit het ‘n plat agterkant waarmee mens dit tussen jou duim en voorvinger draai... En tog is dit nie die regte ding nie. Dit het nie niks met ‘n regte sleutel te make nie, en tog is dit nie heeltemal so regtig soos hierdie regte sleutel nie.

Weet julle, as ons so na Hebreërs 9 luister, dan is dít die idee wat ons hier moet kry. In hierdie gedeelte word ons ook vertel van ‘n deur en van die sleutel vir die deur. Eintlik, nog beter gesê, gaan dit in hierdie gedeelte juis oor die prentjie van ‘n deur en ‘n sleutel, en iets soos die regte deur en die regte sleutel om daardie deur oop te sluit.

**2. Die Heilige en die Allerheiligste**

In die tyd toe die Israeliete deur die woestyn getrek het, was die verbondstent die plek om die Here te ontmoet. Dit was ‘n soort simbool van hoe ons mense die Here ontmoet. Die voorste deel van die verbondstent is die Heilige genoem. Hier het ‘n kandelaar gestaan, miskien simbool daarvan dat ons in die lig van God se teenwoordigheid lewe. En daar was ook ‘n tafel met vars brood op, dalk simbool van ons mense se liggaamlikheid, ons geskapenheid en ons aktiwiteit as ons kom om vir God te ontmoet. Maar nou die belangrike: dan was daar in die tent van ontmoeting ‘n soort van ‘n deur. Natuurlik nou nie ‘n deur van hout nie, maar ‘n swaar, geborduurde gordyn. Agter hierdie deur, agter die gordyn, was die Allerheiligste, en hier het die ark van die verbond gestaan. Nou dit is natuurlik ook alles simbolies, want ons kan nooit vir God begryp nie, maar die betekenis van die ark van die verbond was dat jy nou, op ‘n wonderlike manier baie naby aan God is. Binne hierdie ark, wat ‘n soort van ‘n kis was, was daar ‘n kruik met manna. Onthou, die Here het die manna vir die Israeliete gegee toe hulle op pad was om van die honger dood te gaan. En die kierie van Aäron was daarin. ‘n Dooie stuk hout, waaruit die Here nuwe groen botsels en blomme laat uitkom het. So die punt is, hier is jy by die bron van die lewe. Hier’s waar die lewe uitborrel uit God se teenwoordigheid uit. En van hieruit word jy ook gerig om reg te lewe, en kan jy lewe, want die klippe met die wet van die verbond was ook in die ark. Volgens die simboliek van die tent van ontmoeting was dit so dat as jy by die ark van die verbond, en by wat daarin was gekom het, dan was jy by die diepste geheim van die lewe. So naby as wat ons mense daaraan kan kom.

Maar die punt was, die deur na die Allerheiligste was toe! Of liewer, dit was meeste van die tyd toe. Net die Hoëpriester kon een keer per jaar in die Allerheiligste ingaan en so eintlik al sy mense en homself by die diepste geheim van die Here se teenwoordigheid bring. En die sleutel wat hy gehad het om die deur na die allerheiligste oop te maak, was die bloed van ‘n offerdier wat geslag was, en wat oor hom gesprinkel was. Onthou, as die bloed van ‘n lewende wese gevloei het, het die lewe daarmee saam uitgevloei. So die dood van hierdie offerdier sonder liggaamsgebrek moes wys dat ons ons eie lewe moet prysgee om te kon ingaan na die allerheiligste en daar die lewe by God kry. Dis dalk wat die reiniging deur die bloed beteken het. So die sleutel wat die deur oopgemaak het was die bloed van die offerdier wat namens die mense gevloei het.

Maar hierdie sleutel was nog nie die regte sleutel nie! Dis wat ons hier hoor in Hebreërs. Daardie bloed- sleutel was soos die prentjie van ‘n sleutel. Dit het nie niks met die regte sleutel te doen nie, maar dit kan eintlik nie die deur oopsluit nie. Die hoëpriester kon net eenkeer per jaar in die allerheiligste ingaan, en dan moes hy weer uitgaan. En hy moes dit elke jaar weer doen. Hierdie twee goed – dat hy net so ‘n kort rukkie kon bly, en dat hy elke jaar weer moes oopsluit – wys vir ons dat hierdie sleutel, hierdie bloed-sleutel, soos ‘n prentjie van die regte sleutel was. Dit kon nie werklik die deur na die oorvloed lewe by God mooi oopsluit nie.

**3. Die regte deurgang en sleutel: Jesus Christus**

Maar dan is dit wat ons nou vanaand hier hoor mos goeie nuus! Daar ís ‘n regte sleutel wat die deurgang na die volheidslewe by God oopgesluit het. Dit is Jesus Christus se lewe en dood en opstanding. Die prentjie van die deurgang, soos wat ons nou die tent van ontmoeting en die offers verstaan, help ons om die regte sleutel raak te sien en te ontdek. Jesus Christus se bloed, met ander woorde sy lewe wat hy tot in die dood in ons plek uitstort, dit sluit die deur na die Allerheiligste toe oop. En in Jesus Christus kan ons nou by die fontein van die lewe, by God self wees.

Want sien – en dis hier waar ons ook nou by die betekenis van Jesus Christus se hemelvaart uitkom – Jesus Christus is nie net die regtige sleutel wat die deur na die Allerheiligste oopsluit nie, hy is ook die regte hoëpriester in wie ons in die Allerheiligste by God is. In die Ou Testament, wanneer die hoëpriester in die Allerheiligste van die tent van ontmoeting ingegaan het, dan het hy simbolies in homself al sy mense saam met hom geneem. Maar, hoor ons nou vanaand, Jesus Christus nog des te meer. Die hoëpriester van die Ou Testament was net die prentjie, Jesus Christus is die werklikheid.

Hy hoef nie elke keer weer in die Allerheiligste in te gaan nie, want die deur is oop deur sy bloed. Hy is vir altyd in die Allerheiligste. Hy is vir altyd op so ‘n wonderlike intieme manier in God se teenwoordigheid waar Hy ons in hom dra as Hy voor God is. Kan jy jou indink dat dit die betekenis van die hemelvaart is? Jesus Christus is nou in God se teenwoordigheid. Dit hoef nie oor en oor te gebeur nie, want Hy bly daar. En op ‘n manier gaan dit nie oor wat tweeduisend jaar terug gebeur het nie, dit gaan oor wat nou is. Die offerbloed en die hoëpriester is nou voor God, en ons in Hom. Dis die werklikheid! Die hemelvaart beteken nie Jesus Christus is weg nie, dit beteken juis dat die groter werklikheid oop is!

**4. Kan ons uit hierdie werklikheid lewe?**

Die eerste vraag vir jou en vir my vanaand is of ons deur die Heilige Gees vanuit hierdie groter werklikheid kan lewe? Omdat Jesus Christus, ons Hoëpriester, nou in God se teenwoordigheid is, is en bly die deurgang na die Allerheiligste oop. Dit beteken elke oomblik van elke dag en elke plek waar ek kom is oop na die dieper werklikheid van die volle lewe van god wat uitborrel, soos Aäron se dooie kierie wat begin blomme dra het. Kan ek, op elke plek waar ek kom, in lke omstandigheid, hoe moeilik, of hoe oppervlakkig ook al, kan ek daar in my gees oop wees vir die Allerheiligste in Wie se teenwoordigheid dit is. Want as dit so is, dan verander alles mos! Dan’s daar hoop! Dan’s daar lewe. En deur die Heilige Gees moet ek oop wees daarvoor.

En dan, in die tweede plek, word ek geroep om in elke omstandigheid daarvolgens te lewe. In die ark van die verbond was die tafels met die wet, en dit was maar die afbeelding. Die werklikheid is Jesus Christus se gebod van liefde. So kan ek in elke omstandigheid waar ek kom, elke situasie waarin ek my bevind ook vra hoe dat God se liefdeswet hier gedien kan word? Wat word van my gevra, hier en nou, om die groter werklikheid van God se aanwesigheid oop te breek vir die mense rondom my, vir die wat swaarkry, vir die wat bekommerd is, vir die wat verontreg word. Is dit nie slegs, vanuit hierdie plek van die Allerheiligste, waar ons saam in Jesus Christus is, dat ons dienswerk kan uitkom nie? maar dit kan deur die Heilige Gees, want die deur is oop!

AMEN